32003R0044
L 007/58
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 44/2003 НА КОМИСИЯТА
от 10 януари 2003 година
за изменение на Регламент (ЕО) № 2584/2000 за установяване на система за съобщаване на информация за определени доставки по шосе на говеждо, телешко и свинско месо за територията на Руската федерация
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1254/1999 на Съвета от 17 май 1999 г. относно общата организация на пазара на говеждо и телешко месо (1), последно изменен с Регламент (ЕО) № 2345/2001 на Съвета (2), и по-специално член 33, параграф 12 и член 41 от него, и като взе предвид съответните разпоредби на другите регламенти за общата организация на пазара на селскостопански продукти,
като има предвид, че:
(1)
Член 2 от Протокол 2 относно взаимната административна помощ за правилното прилагане на митническото законодателство, приложен към Споразумението за партньорство и сътрудничество между Европейските общности и техните държави-членки, от една страна, и Руската федерация, от друга страна (3), постановява, че страните трябва да си помагат една на друга във връзка с осигуряване на правилното прилагане на митническото законодателство, по-специално чрез осъществяване на превенция, разкриване и разследване на нарушенията на това законодателство. За да се осъществява тази административна помощ, Комисията, представена от Европейската служба за борба с измамите (наричана по-долу ОЛАФ) и руските власти, постигнаха договореност относно създаването на механизъм за съобщаване на информацията за движението на стоките между Общността и Руската федерация.
(2)
Като част от административната помощ, Регламент (ЕО) № 2584/2000 (4) определи, специално във връзка с превозването по шосе на говежди, телешки и свински продукти, пътуващи за Руската федерация, каква информация трябва да се изпраща от операторите до компетентните власти на държавите-членки, и системата за съобщаване на информацията между компетентните власти на държавите-членки, OЛАФ и руските власти.
(3)
Тази информация, както и въведената система за съобщаване, ще направят възможно проследяването на износа на продукти, предназначени за Руската федерация, а когато е подходящо, и разкриването на случаи, при които не се възстановяват суми при рекламация и се налага да бъдат покрити.
(4)
С оглед успеха на системата, въведена с Регламент (ЕО) № 2584/2000, системата за съобщаване на информацията трябва да се разшири и върху износа на продукти, които са предмет на всякакъв вид транспорт. Трябва да се намери подходящ начин, даващ възможност на износителя да конкретизира по-точно вида транспорт, който ще се използва. Информацията, получавана чрез тази система, трябва да има правна стойност.
(5)
Член 16, параграф 4 от Регламент (ЕО) № 800/1999 на Комисията от 15 април 1999 г. за определяне на общи подробни правила за прилагането на системата за възстановявания при износ на селскостопански продукти (5), последно изменен с Регламент (ЕО) № 1253/2002 (6), постановява, че Комисията може да изиска в определени случаи доказателство за внос, което да се удостовери със специфични документи или по някакъв друг начин. Ето защо, за износа, предвиден в настоящия регламент, информацията на руските власти следва да бъде считана за ново доказателствено средство, допълващо съществуващите.
(6)
Регламент (ЕО) № 2584/2000 следва да бъде съответно изменен.
(7)
Мерките, предвидени в настоящия регламент, са в съответствие със становището на съответните Управителни комитети,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 2584/2000 се изменя, както следва:
1.
В заглавието думите „по шосе“ се заличават.
2.
В първата алинея на член 1 думите „с камион“ се заличават.
3.
Член 2 се заменя със следния текст:
„Член 2
В рамките на десет дни от датата на разтоварване на продуктите в Русия износителите, които желаят да се възползват от разпоредбите, посочени в член 4, параграф 2, съобщават на централния орган, определен от всяка държава-членка износител, следната информация за всяка декларация за износ:
a)
номерът на декларацията за износ, митническата служба на износ и датата, на която са били извършени митническите формалности;
б)
описание на стоките, като се посочва осемцифреният код на продукта от комбинираната номенклатура;
в)
нетното количество в килограми;
г)
номерът на ТИР-карнетката или референтния номер на руския DKD вътрешен транзитен документ, или номера на TD1/IM40 декларацията за освобождаване на стоката за местна употреба в Русия;
д)
номерът на контейнера, ако е приложимо;
е)
идентификационният номер и/или наименованието на транспортното средство по време на влизане на пратката в Русия;
ж)
номерът на лиценза на склада, поставен под митнически надзор, в който е доставен продуктът в Русия;
з)
датата на доставката на продукта в склада, поставен под митнически надзор в Русия;“
4.
Член 4, параграф 2 се заменя със следния текст:
„2. Когато е положителен, отговорът на руските власти, посочен в член 3, параграф 3, ще се счита за доказателство за извършването на митническите формалности по вноса съгласно член 16, параграф 1 от Регламент (ЕО) № 800/1999.“
Член 2
Настоящият регламент влиза в сила на третия ден след публикуването му в Официален вестник на Европейските общности.
Той се прилага за пратки, за които са приети декларации за износ след 1 юни 2003 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 януари 2003 година.